Ivica Todorić se po savjetu svojih odvjetnika, predao policiji u Londonu kako bi izbjegao uhićenje. Nakon što se predao, njegovi odvjetnici će pokrenuti postupak zaštite od izručenja s obrazloženjem zaštite od političkog progona.





Vijest o uhićenju Todorića potvrdio je i HRT.

Ivica Todorić predao se policiji u postaji Charing Cross u Londonu! Hrvatska policija zaprimila je obavijest da je u 9:04 po lokalnom vremenu Ivica Todorić stigao u Charring Cross policijskoj stanici u Londonu gdje je i uhićen po Europskom uhidbenom nalogu.

Tijekom dana glasnogovornika NCA-a Aarona Paynea na upit reporterke N1 o Todoriću kazal je “ne možemo ni potvrditi ni osporiti informaciju da National Crime Agency radi na uhićenju Ivice Todorića.”

Savjet odvjetnika u ovakvim slučajevima uglavnom je – samoinicijativan odlazak tražene osobe i predaja vlastima zemlje u kojoj su se skrili. Prema informacijima kojima raspolažemo, nakon predaje policiji, Todorićevi odvjetnici će odmah pokrenuti postupak zaštite od ekstradikcije s obrazloženjem zaštite od političkog progona.

I Nacional je danas objavio kako je Ivica Todorić u Londonu te da su tamošnje službe u kontaktu s našom policijom i našom obavještajnom službom. Mi smo primali informacije da bi Todorić mogao biti u Moskvi i da “Ivica i Vladimir piju ruski čaj”.

Službenih informacija o Todoriću nema, niti od strane policije, niti od strane njegovih odvjetnika. Na svom blogu on redovito objavljuje kako se ne skriva te da hrvatske vlasti znaju gdje se nalazi.

“Hrvatske vlasti točno znaju gdje u Londonu živi odbjegli šef posrnulog Agrokora te su o tome informirale Britance, iako skrivaju te informacije od javnosti. Uspjeli su to rekonstruirati zahvaljujući telefonskim brojevima kojima se Todorić koristi”, objavio je Nacional

Ministar unutarnjih poslova Davor Božinović nije želio komentirati medijske tvrdnje da hrvatske vlasti znaju gdje se nalazi odbjegli Ivica Todorić za kojim je raspisana tjeralica, a policija se nije službeno oglasila o nagađanjima da će se Todorić predati britanskim vlastima.

“Nemam ništa na tu temu reći osim onoga što vam ponavljam svih ovih dana”, kazao je Božinović na znanstvenom skupu o velikim skupovima podataka na Visokoj policijskoj školi.

Todorić je prošlog tjedna završio na Europolovom popisu najtraženijih bjegunaca, a istog dana kada je to objavljeno, on je putem svog bloga ustvrdio kako hrvatske vlasti cijelo vrijeme znaju njegovu točnu adresu.

“Moji su odvjetnici u stalnom kontaktu s vlastima i nadležnim institucijama kojima je poznata moja adresa, i to još od prije nego što je protiv mene pokrenuta bilo kakva istraga”, komentirao je Ivica Todorić dodajući kako se ne skriva te da mu je savjest čista.

MP/foto:interpol